Ramaphosa arriveer in Mahikeng | Maroela Media
Die gebou van die Mmabana-stigting in Mahikeng is deur betogers aan die brand gesteek. Foto: ANA
Ramaphosa het sy beleggingsveldtog in die Verenigde Koninkryk kortgeknip om dringend na Suid-Afrika terug te keer om aandag aan die situasie in Noordwes te gee.
Inwoners in die stad en omliggende nedersettings het Woensdag begin betoog om te eis dat premier Supra Mahumapelo bedank. Die betogings gaan gepaard met geweld, plundering en die vernietiging van eiendom en Mahikeng is heeltemal tot stilstand gedwing.
Plundering en die versperring van paaie het vandag ongehinderd voortgegaan ongeag die feit dat talle polisiebeamptes in die gebied ontplooi is.
'n Groep inwoners het Vrydagmiddag buite die plek waar die vergadering met Ramaphosa sal plaasvind saamgedrom. Hulle wou weet of Ramaphosa sal verseker dat die ANC Mahumapelo gaan herroep.
"As Supra loop, gaan ek die hele Mahikeng koop," het een man aan Ramaphosa se konvooi geskree toe dit by die vergaderingplek aankom.
Zeerust in die provinsie is ook Vrydag tot stilstand gedwing met winkels wat gesluit is en rommel wat in die strate gestrooi is. Verkeersbeamptes is langs die N4-snelweg net buite die dorp ontplooi om motoriste oor die situasie te waarsku.
'n Groep mense, waarvan die meeste in plaaslike winkels werk, het op straathoeke gestaan en wag vir taxi's om hulle huis toe te neem. Taxi's het ongeveer 2 km buite die dorp op die Mahikeng-pad vir pendelaars gewag.
Die betogings in Mahikeng het intussen ook oorgespoel na Wolmaransstad en Makwassie.
What 'n joke, Ramaphosa .. ek sien al klaar hulle skreeu #ramaphosa must fall .. jy gaan ook 'n verrassing kry volgende jaar, nes die DA.
Die anargie eskaleer eenvoudig terwyl die polisie te bang is op ferm op te tree na Marikana! Môre stem hierdie selfde wetteloses weer vir dieselfde leiers wat onbevoeg is!
Wonder of hy ook gaan vergader met diegene wat die skade veroorsaak en aangehits het en hoe hulle gaan betaal daarvoor?